Line Barfod (EL), 2009-03-27:
Også Enhedslisten kan støtte forslaget.
Det har jo været en lang og sej kamp, og de senere år har næsten alle partier i Folketinget været enige om, at vi skulle gennemføre konfliktråd som en permanent ordning, men Dansk Folkeparti har haft held til at nedlægge veto i alle de år.
Derfor glæder det mig meget, at Dansk Folkeparti nu har ændret holdning på det punkt og ikke længere nedlægger veto.
Så håber jeg da også, at Dansk Folkeparti ender med at indse, at man altså skal støtte konfliktråd og ikke kun skal gå ind for hårdere straf, men faktisk også skal gå ind for noget, der virkelig er en hjælp til ofrene, og som rigtig mange ofre udtrykker de har meget stort behov for og meget stor glæde af.
Det synes jeg vi skal glæde os over nu bliver indført som en permanent ordning.
Jeg er enig i det, der fremgår både af høringssvarene og af det, som også andre ordførere har peget på, nemlig at det kunne være godt, hvis vi gik skridtet videre, især i forhold til de unge og der så på at lave en anden form for straf end det, vi gør i dag.
Enhedslisten har jo flere gange fremsat forslag om det, vi har kaldt konsekvens med virkning.
Vi tror på, at det, når vi snakker om de unge, er rigtig vigtigt, at deres gerninger får en meget hurtig konsekvens, og vi tror, det er rigtig vigtigt, at de meget hurtigt får indblik i, hvad det, de gør, betyder for andre mennesker, så de får en forståelse af, at når de bryder ind i et hus, er det ikke bare et forsikringsselskab, der skal betale for nogle værdier, så er det faktisk nogle menneskers hjem, og de mennesker bliver meget utrygge.
Nogle bliver så utrygge, at de er nødt til at forlade deres hjem og ikke kan bo der længere.
Det tror vi er vigtigt
de unge får en forståelse for, og det kan man gøre ved at have et konfliktråd, og det kan man gøre, ved at man så i konfliktrådene har muligheden for at få lavet en aftale om, hvad det så er, den unge skal gøre for at rette op på sin kriminelle handling, hvad det er, den unge skal gøre for at kunne vise, at vedkommende virkelig fortryder, for at kunne hjælpe den her familie.
Det kunne f.eks. være at komme ud at rydde op, hvis man har lavet hærværk, eller det kunne være, at man skulle ud at lave et stykke arbejde eller andet.
Det mener vi man skal ind og lave nogle forsøg med, det tror vi vil have en rigtig god virkning over for mange af de unge.
Det er langt bedre end at indespærre dem i ganske kort tid sammen med andre, der har været meget længere i kriminalitet, og som de så lærer meget mere af.
Vi tror, det er rigtig afgørende, at vi gør alt, hvad vi kan, for at holde de unge væk fra frihedsberøvelser, og at vi især holder dem væk fra at blive sat sammen med andre, der er mere kriminelle.
Så er der det, som vi ikke har været inde på i debatten, nemlig straffeattesten.
Vi tror også, det er rigtig afgørende, at man får muligheden for, at det ikke kommer på straffeattesten, hvis man overholder de aftaler, der er indgået, og at man så har muligheden for uddannelse og arbejde.
Straffeattesten virker jo ofte som næsten den hårdeste straf, man kan få, fordi den lukker en masse muligheder og derved fastholder dem i kriminalitet.
Vi synes også, det er en rigtig god udvikling, vi ser, med, at flere og flere skoler indfører konfliktmægling.
Det, at vores børn, fra de er små, lærer, at de selv er en del af en konflikt, lærer selv at være med til at tage ansvar for at løse konflikten, lover godt for, at vi kan få færre konflikter i fremtidens samfund,
lover godt for, at mange børn lærer, hvordan man håndterer konflikter på andre måder end med vold.
Vi synes, der burde være langt flere ressourcer til det på vores skoler, og at det er noget af det, der virkelig skal støttes.
Så synes vi, det er på tide, at vi også i Danmark begynder at kigge på det, man interesserer sig meget for i andre lande, nemlig det, der bliver kaldt for opbyggelig ret eller genopbyggende ret, hvor man ikke kun ser på gerningsmand og offer, men ser på alle dem, der er involveret, sætter alle sammen og diskuterer, hvad der er sket her, og hvad vi gør, for at det ikke sker igen, hvad vi gør for at hjælpe med, at offer og gerningsmand, pårørende, arbejdsgivere, alle de, der er involveret, kommer bedst muligt videre, så gerningen ikke får så store konsekvenser, som den ofte har i dag.
Det tror vi er vigtigt, især i små samfund, men faktisk også i nære relationer.
Der er jo en række forbrydelser, der bliver begået blandt folk, som kender hinanden.
Det kan være på arbejdspladser, det kan være i ens nærmiljø, det kan være på skoler eller andre steder, og der tror vi det er afgørende, at man i større omfang begynder at se på, at sådan en kriminel handling altså har betydning for andre personer end bare gerningsmanden, der skal straffes.
Derfor er det vigtigt, at vi går ind og ser på, hvad vi kan gøre, så alle kommer videre i forbindelse med opbyggelig ret, som man faktisk er kommet ret langt med i andre dele af verden.
Det er på tide, at Danmark holder op med at være et af de sidste lande i verden, der prøver at indføre nyt, og at vi måske igen prøver at komme lidt længere med frem og at gå nye veje i retspolitikken.